Diari Oficial de la Generalitat Valenciana


Sumari del DOGV 4139, del 30-11-2001 (2001/11116)

Decret 186/2001, de 27 de noviembre, del Govern Valencià, pel qual s'aprova el sistema d'acreditació d'entitats de control i laboratoris de control de qualitat de l'edificació.
--------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/11/27/186**

### Versions

 Text inicial: 28/02/2002 - Actualitat 

### Dades del document

Número de DOGV
:   4139

Data del DOGV
:   30-11-2001

Secció del DOGV
:   I. DISPOSICIONS GENERALS

Número del document
:   2001/11082


Data del document
:   27-11-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * reglamentació de la construcció
    * reglament administratiu
    * indústria de la construcció
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

Decret 186/2001, de 27 de noviembre, del Govern Valencià, pel qual s'aprova el sistema d'acreditació d'entitats de control i laboratoris de control de qualitat de l'edificació.  
  
La Llei 38/1999, de 5 de novembre, d'Ordenació de l'Edificació, regula el procés de l'edificació en general, les exigències tècniques i les administratives de l'edificació, els agents de l'edificació i les responsabilitats i garanties.   
  
Dins dels agents que regula la llei es troben, en l'article 14, les entitats i els laboratoris de control de qualitat de l'edificació. Entre les obligacions que s'assignen a aquests agents està la de justificar la capacitat suficient, si és procedent, a través de la corresponent acreditació oficial atorgada per les comunitats autónomes.   
  
L'article 31.9 de l'Estatut d'Autonomia atorga a la Generalitat Valenciana competència exclusiva en aquesta matèria. Així, mitjançant el Decret 173/1989, de 24 de novembre, del Govern Valencià, va ser regulada l'acreditació dels laboratoris d'assajos per al control de qualitat de l'edificació, segons el sistema bàsic comú a la resta de comunitats autónomes, arreplegat en el Reial Decret 1230/1989, de 13 d'octubre, en els termes i amb els efectes que s'estableixen en aquest últim.   
  
En el període de temps transcorregut, els laboratoris han evolucionat àmpliament tant en el nombre d'empreses com en el nombre d'àrees tècniques que estan acreditades, i l'evolució s'ha realitzat no solament en alló que s'ha referit a aspectes tècnics, sinó també quant a establiment de sistemes de qualitat interns. A més, un gran nombre de disposicions tècniques i administratives han sigut aprovades per l'administració general de l'estat o per la Generalitat Valenciana, com el Decret 107/1991, de 10 de juny, del Govern Valencià, que regula el control de qualitat d'habitatges, i en la qual es fa preceptiva la intervenció dels laboratoris acreditats.   
  
Quant a les entitats de control de qualitat de l'edificació, si bé no ha existit acreditació per aquesta activitat, no és menys cert que s'han realitzat per diverses entitats tot tipus d'assistències tècniques amb la responsabilitat dels seus autors i sense una justificació de capacitació afegida sobre la qual la seua titulació professional li concedira i l'experiència adquirida.   
  
La creixent diversitat d'assistències tècniques i la multiplicitat d'agents que intervé en el sector fa, no obstant aixó, oportuna l'exigència de la llei, tant per a identificar com a tals les entitats de control de qualitat de l'edificació i la seua àrea d'actuació, com per a comprovar la suficient capacitat per la disposició dels mitjans humans i materials adequats als seus objectius. El fi últim, a més del reconeixement de la competència d'aquests agents és la protecció dels usuaris del procés d'edificació.   
  
La política de qualitat de l'edificació de la Generalitat Valenciana exigeix una infraestructura de qualitat a la Comunitat Valenciana en la qual aquests dos agents, laboratoris d'assajos i entitats de control presten la seua assistència en l'aplicació de mètodes de control de qualitat, així com en la realització de les actuacions exigides per la normativa o per les necessitats dels agents al llarg del procés d'edificació.   
  
És necessari, per tant, regular l'actuació d'entitats de control de qualitat de l'edificació, així com l'actualització del sistema d'acreditació de laboratoris quant a disposicions reguladores generals i específiques. Així mateix, adequar el referent a l'organisme acreditador i la seua representació en la Comissió Tècnica de Qualitat de l'Edificació i, en especial, regular la possibilitat de convenir amb entitats especialitzades, la col·laboració per a realitzar les diverses auditories tècniques i de qualitat que foren necessàries, atesa la gran amplitud de l'àmbit a acreditar.   
  
De conformitat amb el que s'ha exposat anteriorment, a proposta del conseller d'Obres Públiques, Urbanisme i Transports, conforme amb el Consell Jurídic Consultiu de la Comu-nitat Valenciana i després de la deliberació del Govern Valencià, en la reunió de 27 de novembre de 2001,   
  
DECRETE   
  
Article 1. Objecte i àmbit   
  
L'objecte del present decret és l'aprovació del sistema d'acreditació d'entitats de control de qualitat de l'edificació, i de laboratoris d'assajos per al control de qualitat de l'edificació, en l'àmbit de la Comunitat Valenciana.   
  
Les entitats de control o els laboratoris d'assajos que presten les assistències tècniques preceptives segons les disposicions de control de qualitat de l'edificació de la Generalitat Valenciana, hauran d'estar acreditades de conformitat amb el present decret o inscrites, si és procedent. en el Registre General corresponent que done fe de l'abast del dit reconeixement en tot el territori espanyol.   
  
Article 2. Les entitats de control de qualitat de l'edificació   
  
Les entitats de control de qualitat de l'edificació són agents de l'edificació que presten assistència tècnica per a la verificació de la qualitat del projecte, dels materials i de l'execució de l'obra d'edificació i les seues instal·lacions d'acord amb el projecte d'edificació, amb la normativa aplicable en qualsevol dels àmbits de l'edificació i per a qualsevol fase del procés d'edificació. Aquesta acreditació s'estableix segons l'article 14 de la Llei 38/1999, de 5 de novembre, d'Ordenació de l'Edificació, que assenyala les obligacions següents:   
  
a) Prestar assistència tècnica i entregar els resultats de l'activitat a l'agent de l'edificació autor de l'encàrrec i, en tot cas, al director de l'execució de l'obra.   
  
b) Justificar la capacitat suficient de mitjans materials i humans necessaris per a realitzar els treballs contractats, si és procedent, a través de la corresponent acreditació oficial atorgada per les comunitats autónomes amb competència en la matèria.   
  
L'apartat a) anterior s'ha d'entendre, a l'efecte d'aquest decret, en un sentit ampli. Així, l'assistència tècnica pot ser d'estudi, de supervisió, d'avaluació, de verificació, o d'altres accions possibles.   
  
Ha d'entendre's, així mateix, que els resultats de l'activitat han d'entregar-se a l'agent autor de l'encàrrec, que pot ser estrictament de l'edificació o de les diverses administracions públiques que intervenen. A més, els citats resultats s'entregaran al tècnic responsable que segons les fases del procés d'edificació pot ser el projectista, el director de l'execució d'obra, el responsable de manteniment o d'altres, segons el cas.   
  
Les actuacions per a l'acreditació d'entitats de control de qualitat de l'edificació es realitzaran segons el sistema d'acreditació contingut en el present decret, que és de conformitat amb els criteris generals d'acreditació comuna al conjunt de les comunitats autónomes i acordats per la Comissió Tècnica de Qualitat de l'Edificació, creada per Reial Decret 1512/1992, de 14 de desembre.   
  
Aquest sistema es desenvolupa mitjançant les disposicions reguladores generals de l'acreditació que s'aproven en aquest decret i figuren com a annex I, així com per les disposicions reguladores especifiques que desenvolupen, si és procedent, les àrees d'acreditació d'entitats de control de qualitat de l'edificació.   
  
Article 3. Els laboratoris d'assajos per al control de qualitat de l'edificació   
  
Els laboratoris d'assajos per al control de qualitat de l'edificació són agents de l'edificació que realitzen assajos i proves de servei per a la verificació de la qualitat de materials i elements d'obra en l'àmbit de l'edificació de conformitat amb la normativa d'aplicació. Aquesta acreditació s'estableix segons l'article 14 de la Llei 38/1999, de 5 de novembre, d'Ordenació de l'Edificació, que assenyala les obligacions següents:   
  
a) Realitzar assajos i proves de servei i entregar els resultats de l'activitat a l'agent de l'edificació autor de l'encàrrec i, en tot cas, al director de l'execució de l'obra.   
  
b)Justificar la capacitat suficient de mitjans materials i humans necessaris per a realitzar els treballs contractats, si és procedent, a través de la corresponent acreditació oficial atorgada per les comunitats autónomes amb competència en la matèria.   
  
Les actuacions per a l'acreditació de laboratoris d'assajos per al control de qualitat de l'edificació es realitzaran segons el sistema d'acreditació contingut en el present decret, i en l'annex II que són de conformitat amb el sistema d'acreditació expressat en el Reial Decret 1230/1989, de 13 d'octubre, comú al conjunt de les comunitats autónomes, en els termes i amb els efectes que es determinen en aquest; així com per les disposicions reguladores específiques que desenvolupen les àrees d'acreditació de laboratoris d'assaig per al control de qualitat de l'edificació.   
  
Article 4. Naturalesa de l'acreditació   
  
L'acreditació d'entitats de control de qualitat i laboratoris d'assajos per al control de qualitat suposa el reconeixement exprés per part de la Generalitat Valenciana de la capacitat tècnica d'aquests per a realitzar l'activitat definida en els articles 2 i 3 d'aquest decret, respectivament.   
  
L'acreditació es concedirà a una entitat de control o laboratori d'assajos si compleix les condicions especifiques exigibles i, en conseqüència, no pot ser transferida.   
  
Tant l'entitat de control o laboratori d'assajos, com el personal al seu servei, hauran de mantenir la deguda independència respecte dels peticionaris dels encàrrecs i els agents que intervenen en l'obra o, si és procedent, del projecte objecte de control, de manera que no es puga comprometre la independència de judici i integritat de l'activitat que realitze.   
  
L'acreditació s'atorgarà a una entitat de control o laboratori d'assajos amb caràcter específic per a l'àrea d'activitat en què haja sigut acreditat, sense que, en cap cas, es puga entendre atorgada amb caràcter general.   
  
A pesar del reconeixement per la Generalitat Valenciana de la capacitat tècnica, tant d'entitats de control com de laboratoris d'assaig per a realitzar adequadament els treballs contractats, aquests seran responsables de les seues actuacions i resultats.   
  
Article 5. Organisme Acreditador a la Comunitat Valenciana   
  
Serà Organisme Acreditador d'entitats de control de qualitat de l'edificació i laboratoris d'assajos per al control de qualitat de l'edificació a la Comunitat Valenciana la Conselleria d'Obres Públiques, Urbanisme i Transports, a través de la Direcció General d'Arquitectura i Habitatge. L'Organisme Acreditador tramitarà, si és procedent, la inscripció de l'entitat de control o laboratori d'assajos en el Registre General corresponent, a l'efecte del reconeixement de l'acreditació en tot el territori espanyol. Així mateix, designarà els membres que representen a la Comunitat Valenciana en la Comissió Tècnica per a la Qualitat de l'Edificació (CTCE).   
  
Article 6. Les auditories tècniques i de qualitat   
  
L'Organisme Acreditador establirà, per a determinades àrees tècniques o camps d'assistència tècnica d'acreditació, la intervenció d'entitats col·laboradores per a la realització d'auditories tècniques i de qualitat, i es reserva, en tot cas, per a l'administració les actuacions d'inspecció.   
  
L'Organisme Acreditador determinarà les condicions en què actuen aquestes entitats, les prestacions tècniques i de qualitat que s'han d'obtenir i les contraprestacions económiques màximes que s'han de percebre per aquestes. Les actuacions d'aquestes entitats s'estendran a les actuacions prèvies a l'acreditació, així com a les actuacions de seguiment durant el període de validesa d'aquesta.   
  
Les taxes vigents de l'acreditació i els costos de les entitats col·laboradores que intervenen en auditories hauran de ser satisfets per les corresponents entitats de control de qualitat o laboratoris d'assajos.   
  
Article 7. Altres acreditacions   
  
Les entitats de control o els laboratoris d'assaig que hagen sigut acreditats en virtut del Reial Decret 2200/1995, de 28 de desembre, quedaran exempts de les auditories tècniques i de qualitat referides a les condicions que siguen d'aplicació de conformitat amb el citat decret i segons l'acreditació que tinguen atorgada. Hauran de justificar el compliment i ser auditades, si és procedent, respecte a les restants condicions que els siguen d'aplicació segons la present disposició.   
  
En qualsevol cas hauran de pagar les taxes vigents per a l'acreditació i, si és procedent, els costos que corresponguen per les auditories que els siguen d'aplicació.   
  
Article 8. Procediment d'acreditació   
  
El representant legal de l'entitat de control de qualitat o laboratori d'assajos per al control de qualitat que desitge ser acreditat haurà de presentar una sol·licitud en l'Organisme Acreditador, acompanyada de la documentació que acredite la seua personalitat jurídica i el compliment dels requisits exigits en les disposicions reguladores d'acreditació, i de les disposicions reguladores específiques de les àrees per a les quals sol·licita l'acreditació.   
  
En cas de sol·licitud per una entitat de control de qualitat per a un camp d'assistència tècnica sense àrea d'acreditació, acompanyarà la documentació que la definisca, delimite i justifique degudament el compliment de les condicions tècniques contingudes en l'annex I al present decret.   
  
La sol·licitud contindrà de manera explícita l'acceptació del compromís de compliment de totes les condicions establides en les citades disposicions reguladores generals i, si és procedent, les especifiques de les àrees sol·licitades, així com el sotmetiment a les decisions que siguen preses per l'organisme acreditador en aplicació d'aquestes.   
  
L'acreditació tindrà validesa a partir de la concessió d'aquesta per l'organisme acreditador, el qual procedirà a la seua publicació en el Diari Oficial de la Generalitat Valenciana.   
  
L'acreditació d'entitats de control i laboratoris d'assajos tindrà validesa per un període de cinc anys, i el representant legal d'aquests haurà de sol·licitar la seua renovació, en cas de voler-la prorrogar, abans dels sis mesos de l'acabament del període de validesa d'aquesta.   
  
Article 9. Manteniment de l'acreditació   
  
L'Organisme Acreditador inspeccionarà, almenys, una vegada cada dos anys l'entitat de control o laboratori d'assajos, per a comprovar que satisfà les condicions de l'acreditació. Els inspectors tindran accés al manual de qualitat i a tots els registres, tant d'assistències tècniques com d'assajos, segons el cas, per a comprovar que es compleixen les condicions generals de l'acreditació i les específiques de les àrees en què està acreditat.   
  
L'inspector alçarà acta de la inspecció en què figuraran les no conformitats que s'hagen detectat, així com les mesures correctores que l'entitat de control o el laboratori d'assajos haurà d'implantar, i el termini per a la seua realització.   
  
A la vista de l'acta d'inspecció, l'Organisme Acreditador podrà acceptar les accions correctores proposades, o ordenar la realització de les que considere oportunes. En qualsevol cas, podrà ordenar la realització d'una inspecció extraordinària per a comprovar el tancament de les no conformitats.   
  
La no implantació de les accions correctores per l'entitat de control o el laboratori d'assajos, en els terminis establits, donarà lloc a la retirada de l'acreditació.   
  
Es podran realitzar inspeccions complementàries amb caràcter excepcional, per part de l'Organisme Acreditador, d'ofici o motivades per informacions que hagen arribat al seu coneixement.   
  
Article 10. Cancel·lació de l'acreditació   
  
L'acreditació d'una entitat de control o laboratori d'assajos per al control de qualitat pot cancel·lar-se en els supósits següents:   
  
1. A petició própia de l'interessat.   
  
2. Quan deixe de complir alguna de les condicions per què va ser acreditat.   
  
Si es proposara la cancel·lació de l'acreditació es tramitaria segons el que disposa la Llei de Règim Jurídic de les Administracions Públiques i de Procediment Administratiu Comú, i es garantiria l'audiència a l'interessat.   
  
La cancel·lació es publicarà en el Diari Oficial de la Generalitat Valenciana.   
  
DISPOSICIONS TRANSITÒRIES   
  
Primera   
  
A l'entrada en vigor del present decret, els laboratoris d'assajos per al control de qualitat de l'edificació, acreditats a la Comunitat Valenciana de conformitat amb el Decret 173/1989, de 24 de novembre, en una o més àrees, disposaran d'un any de termini, com a màxim, per a obtenir l'acreditació conforme al present decret i les seues disposicions de desenvolupament.   
  
Si a la finalització d'aquest termini no hagueren obtingut l'acreditació en les àrees sol·licitades deixaran de ser vàlides les acreditacions que fins aqueixa data tingueren reconegudes.   
  
Els laboratoris que estiguen acreditats en alguna àrea el període de validesa dels quals finalitze dins de l'any del termini anteriorment establit, s'entendrà que té prorrogada la dita acreditació fins a la data en què es complisca un any de l'entrada en vigor del present decret.   
  
Segona   
  
Durant un període transitori de dos anys a partir de l'entrada en vigor de la present disposició, les despeses de les auditories tècniques i de qualitat seran abonades per l'Organisme Acreditador a les entitats col·laboradores, per a permetre la fixació precisa de les actuacions a realitzar, avaluar els seus resultats i ajustar els seus costos.   
  
A partir del mencionat termini els costos d'auditoria seran a càrrec de les entitats o laboratoris beneficiaris de l'acreditació.   
  
DISPOSICIÓ DEROGATÒRIA   
  
Es deroga el Decret 173/1989, de 24 de novembre, del Govern Valencià, pel qual s'aproven les disposicions reguladores generals de l'acreditació de laboratoris d'assajos per al control de qualitat de l'edificació.   
  
DISPOSICIONS FINALS   
  
Primera   
  
Es faculta el conseller d'Obres Públiques, Urbanisme i Transports per a dictar les disposicions reguladores específiques de les àrees tècniques d'acreditació en desenvolupament del present decret i totes aquelles que siguen necessàries.   
  
Segona   
  
El present decret entrarà en vigor als tres mesos de la seua publicació en el Diari Oficial de la Generalitat Valenciana.   
  
Valencia, 27 de novembre de 2001.   
  
El president de la Generalitat Valenciana,   
  
Eduardo Zaplana Hernández-Soro.   
  
El conseller d'Obres Públiques, Urbanisme i Transports,   
  
José Ramón García Antón.   
  
ANNEX I   
  
DISPOSICIONS REGULADORES GENERALS   
  
DE L'ACREDITACIÓ DE LES ENTITATS   
  
DE CONTROL DE QUALITAT DE L'EDIFICACIÓ   
  
Primera. Condicions generals de l'acreditació   
  
Les condicions d'acreditació estan fonamentades en els criteris generals de la norma UNE-EN 45937 interpretats per l'Organisme Acreditador per a aquest tipus d'entitats. Així, tota entitat de control de qualitat de l'edificació haurà de complir, com a mínim, les condicions següents:   
  
1a. Administratives: haurà de tenir personalitat jurídica própia i radicar o tenir representació legal a la Comunitat Valenciana, i aquesta haurà de tenir els mitjans humans, materials i tècnics necessaris.   
  
2a. Independència, imparcialitat i integritat: tant l'entitat com el personal al seu servei hauran de mantenir la deguda independència respecte dels peticionaris dels encàrrecs i els agents que intervenen en l'obra o projecte objecte de control. La dita independència s'entendrà respecte a les parts o agents involucrats en el procés edificatori objecte de verificació, així com respecte a les activitats relacionades amb el citat procés, de manera que no es puga comprometre la independència de juí i integritat de l'activitat verificadora.   
  
3a. Confidencialitat: l'entitat haurà de garantir la confidencialitat de la informació obtinguda en el transcurs de les seues activitats.   
  
4a. Organització i direcció: la direcció de l'entitat haurà de definir i documentar la seua política, els objectius i els compromisos en matèria de qualitat de l'assistència tècnica, i assegurar que aquesta política és entesa, implantada i mantinguda al dia en tots els nivells de l'organització. Per a aixó designarà a una persona, que amb independència d'altres obligacions, ha de tenir autoritat i responsabilitat definides per a assegurar la qualitat dins de l'entitat.   
  
5a. Sistema de qualitat: l'entitat haurà d'implantar un sistema de qualitat eficaç, apropiat al tipus, l'abast i el volum del treball realitzat, que estarà documentat en la seua totalitat.   
  
Per a aixó haurà d'existir un Manual de Qualitat que contindrà, com a mínim, la informació següent:   
  
1. General: nom, adreça, telèfon, fax, correu electrónic, etc.   
  
2. Dades d'identificació de l'entitat.   
  
3. Declaració de la direcció sobre la seua política, els objectius i els compromisos amb relació a la qualitat.   
  
4. Descripció de les àrees d'activitat o camps d'assistència tècniques en les quals actua.   
  
5. Organigrama que continga la informació sobre la relació de l'entitat amb la seua organització matriu o amb organitzacions associades, quan existisquen.   
  
6. Descripció dels llocs de treball rellevants i declaració sobre la política de qualificació, formació i preparació del personal.   
  
7. Dades del personal directiu i tècnic de l'entitat, amb indicació de la titulació, funcions, relació laboral i dedicació dins de l'organització i de la persona designada per a assegurar la qualitat.   
  
8. Procediments per al control de documents, per al retorn de la informació i tractament de no conformitats i accions correctores, així com per a la revisió del sistema de qualitat.   
  
9. Normes tècniques de qualitat que siguen d'aplicació.   
  
10. Qualsevol altra dada o document que s'establisca en les condicions tècniques de totes les àrees d'acreditació o en les disposicions reguladores específiques per a cada àrea.   
  
11. Comprovant de l'assegurança de responsabilitat civil exigible en cada cas.   
  
12. Actes d'inspecció de la concessió de l'acreditació i del manteniment.   
  
6a. Control de documents: l'entitat mantindrà al dia un sistema de control de la documentació tècnica relacionada amb les seues activitats, i assegurarà que les edicions vigents de la documentació estiguen disponibles, que tots els canvis o les modificacions de documents estiguen autoritzats i disponibles, així com que els anul·lats siguen retirats en tota l'organització, i s'arxivarà una cópia temporalment.   
  
Segona. Àrees d'acreditació   
  
Són els distints camps d'assistència tècnica en els quals les entitats poden desenvolupar la seua activitat. La Generalitat Valenciana aprovarà les àrees d'acreditació, quan siga oportú, que quedaran definides per les corresponents disposicions reguladores específiques de cada àrea.   
  
En uns altres casos, la Generalitat Valenciana podrà acreditar una entitat segons la proposta que l'entitat presente en la qual aquesta definisca i delimite el camp de l'assistència tècnica que presta, i en la qual justifique degudament el compliment de les condicions tècniques de les àrees d'acreditació.   
  
Tercera. Condicions tècniques de les àrees d'acreditació   
  
Les condicions tècniques mínimes exigibles a una àrea d'acreditació o camp d'assistència tècnica, seran les següents:   
  
1a. Assegurança de responsabilitat civil:   
  
La subscripció d'una pólissa d'assegurança de responsabilitat civil, la cobertura de la qual serà determinada en cada àrea d'acreditació, o la que exigisca la Generalitat Valenciana quan no existisquen les dites disposicions reguladores específiques.   
  
2a. Mitjans humans:   
  
- Relació detallada de la preparació i la titulació acadèmica del director tècnic.   
  
- Nombre i preparació dels tècnics de l'àrea, l'experiència i la càrrega màxima de treball si procedeix.   
  
- Personal administratiu suficient, adequat a les àrees en què es troba acreditada i a la càrrega de treball que realitze.   
  
3a. Mitjans materials i equips:   
  
- Els mitjans i els equips idonis que permeten portar a terme les activitats relacionades amb els serveis d'assistència tècnica a les àrees en qüestió.   
  
- L'entitat haurà de tenir regles clares que permeten l'accés i l'ús dels mitjans i els equips especificats i assegurar la idoneïtat continuada dels mitjans i els equips per a l'ús a què estan destinats.   
  
4a. Mètodes i procediments de verificació:   
  
- Faran referència a les condicions o requisits dels procediments d'actuació en la verificació de la qualitat i en l'emissió d'informes.   
  
- Hauran de preveure's amb la deguda separació els procediments d'inspecció de projectes, dels materials, de l'execució de l'obra d'edificació i de les instal·lacions.   
  
5a. Informes de verificació: les entitats documentaran l'assistència tècnica per a la qual es troben acreditades en els corresponents informes, en els quals es reflectiran tots els resultats de les verificacions de qualitat realitzades, i s'identificaran l'autor o els autors de l'informe, que tindran, si és procedent, la titulació acadèmica i professional que s'habilita de conformitat amb la Llei 38/1999.   
  
Els mencionats documents hauran de contenir almenys la informació següent:   
  
- Nom i adreça de l'entitat, així com el número de l'acreditació i la data de concessió d'aquesta o l'última renovació.   
  
- Identificació de l'edificació objecte de control. Número de l'informe.   
  
- Les dades dels agents d'edificació que intervenen en cada cas en l'edificació objecte de la verificació de qualitat: promotor, constructor, projectista, director d'obra, director de l'execució de l'obra, els laboratoris d'assajos de materials, i els subministradors de productes.   
  
- Descripció de l'objecte de la verificació de les principals característiques i del mètode aplicat. Nombre de verificacions efectuades, així com, si és procedent, l'objecte de cada una d'aquestes, les dates de realització i el resultat de la inspecció, i s'inclou la conformitat, no conformitat, o reserva.   
  
- Nom i firma dels tècnics responsables de la verificació, així com del director tècnic de l'entitat.   
  
- Els citats informes hauran de posseir un número d'identificació única i hauran d'anar numerats en cada una de les pàgines amb referència al nombre total de pàgines.   
  
6a. Registre de verificacions: mantindrà un registre en què es ressenyen tots els informes emesos, i figure almenys la informació següent:   
  
- Número de l'informe.   
  
- Identificació de l'edificació.   
  
- Data de l'encàrrec i de l'informe.   
  
- L'objecte de la verificació.   
  
- La identificació del tècnic responsable d'aquesta.   
  
Cada entitat mantindrà actualitzat un únic registre en què es ressenyen tots els informes de les àrees en què es trobe acreditada.   
  
Igualment les entitats acreditades estan obligades a mantenir arxivada una cópia de cada informe fins transcorreguts cinc anys des de la finalització del termini de responsabilitat civil que corresponga a la matèria objecte d'aquesta, segons el que estableix la Llei 38/1999, d'Ordenació de l'Edificació.   
  
7a. Subcontractació: l'entitat haurà de portar a terme els treballs que contracte pels seus propis mitjans. Quan, excepcionalment, una entitat subcontracte alguna part de l'assistència tècnica, s'ha d'assegurar que l'entitat subcontractada està acreditada en l'àmbit de l'encàrrec. L'entitat ha de donar compte al seu client d'aquesta circumstància. L'entitat ressenyarà en el registre de verificacions l'activitat portada a terme pel subcontractista en un informe.   
  
ANNEX II   
  
DISPOSICIONS REGULADORES GENERALS   
  
COMPLEMENTÀRIES DE L'ACREDI-TACIÓ   
  
DE LABORATORIS D'ASSAJOS PER AL CONTROL   
  
DE QUALITAT DE L'EDIFICACIÓ   
  
El present annex està referit a determinats articles de l'annex al Reial Decret 1230/1989, de 13 d'octubre, com a complement d'aquests. A l'efecte, s'estableix la necessària correspondència entre aquests dos articulats.   
  
CONDICIONS DE L'ACREDITACIÓ   
  
Primera. Condicions de l'acreditació. (complementa els articles 6 i 7 de condicions de l'acreditació).   
  
Qualsevol laboratori acreditat tindrà implantat per centre de treball un sistema de qualitat adequat al volum de les seues activitats d'assaig i personal, de conformitat amb el que indica la norma UNE-EN-ISO 17629.   
  
Els elements d'aquest sistema de qualitat estaran descrits en un manual de la qualitat que estarà permanentment actualitzat i a disposició del personal del laboratori.   
  
Per a assegurar la qualitat en el laboratori, seran designats per la direcció del laboratori un responsables o diversos que tindran accés directe al més alt nivell de la direcció.   
  
Segona. Emissió de resultats (complementa l'article 8. Emissió dels resultats d'assajos).   
  
1. General   
  
a) Els laboratoris acreditats emetran els resultats dels assajos que realitzen en documents denominats actes de resultats d'assajos.   
  
b) Un acta de resultats d'assajos constitueix un document complet de la realització d'un o més assajos efectuats sobre la mateixa mostra de material o element d'obra, tant pel que fa a identificació i circumstàncies de la sol·licitud dels assajos, com dels resultats obtinguts després de la realització d'aquestes, i de la previsible aplicació a un tipus de control de qualitat en concret.   
  
c) L'acta de resultats d'assajos és un document únic i original, identificat unívocament mitjançant un codi assignat pel laboratori acreditat (numèric o alfanumèric), firmat pel tècnic titulat responsable dels assajos i pel tècnic titulat director del laboratori, amb indicació de lloc i data d'emissió del document. El codi servirà de comptador del registre diari de les actes d'assaig emeses pel laboratori.   
  
Aquest document estarà en l'arxiu del laboratori acreditat junt amb els corresponents documents de treball utilitzats per a l'execució dels assajos que comprén.   
  
Els "documents de treball" o de resultats parcials identificaran el personal del laboratori que ha intervingut en els treballs com ara: operaris i especialistes, i el tècnic titulat responsable de l'execució dels assajos.   
  
La informació reflectida en l'acta de resultats d'assajos més l'existent en els documents de treball corresponents, haurà de ser suficient per a permetre la reconstrucció del procés de l'assaig.   
  
d) El peticionari dels assajos rebrà del laboratori acreditat la primera cópia de l'acta de resultats d'assajos amb firma original del tècnic responsable dels assajos i del director del laboratori.   
  
En el cas de control de qualitat d'obra, el laboratori acreditat remetrà cópia completa de l'acta de resultats d'assajos al director de l'execució de l'obra, en obres d'edificació, o a la direcció de l'obra en altres obres.   
  
El laboratori acreditat podrà remetre segones cópies de l'acta de resultats d'assajos a tercers, només, amb el consentiment explícit del peticionari dels assajos i reproduir l'acta completa.   
  
2. Definicions   
  
2.1. Tipus de mostratge   
  
En relació amb la classe d'assajos, circumstàncies de la sol·licitud d'aquests i intervenció de la direcció facultativa de l'obra, pot tipificar-se:   
  
2.1.1. Mostratge del material pel laboratori: per encàrrec del peticionari dels assajos, el material és pres per personal del laboratori acreditat del seu lloc d'arreplega de conformitat amb un procediment normalitzat o, si no n'hi ha, mitjançant un procediment del laboratori que haja sigut reconegut per l'Organisme Acreditador.   
  
2.1.2. Material per a assaig proporcionat pel peticionari: amb el coneixement del peticionari, o per ell mateix, una quantitat determinada de material arriba al laboratori acreditat per qualsevol modalitat distinta a la indicada en el cas anterior.   
  
2.1.3. Absència de mostra de material en el laboratori: el material o l'element a assajar es troba formant part de l'obra per la qual cosa no és transportable al laboratori. En aquest cas, el laboratori acreditat realitza els assajos "in situ". En general, aquestes actuacions requeriran l'existència d'un pla d'assaig o projecte de prova, redactat per la direcció facultativa de les obres.   
  
2.2. Conducció   
  
En relació amb determinats assajos sol·licitats al laboratori continguts en una àrea d'acreditació en què estiga acreditat almenys en els assajos bàsics, es pot tipificar:   
  
2.2.1. Conducció de mostra a un altre laboratori per al seu assaig: el laboratori acreditat a qui és sol·licitada la realització dels assajos "laboratori principal", establirà una col·laboració amb un altre laboratori acreditat "laboratori secundari", amb el consentiment exprés del peticionari dels assajos, perquè realitze una part d'aquests.   
  
El laboratori principal haurà recepcionat i registrat prèviament el total de la mostra i remetrà una fracció d'aquesta última, identificada, al laboratori secundari perquè aquest realitze els assajos convinguts.   
  
El laboratori principal registrarà, així mateix, la fracció de mostra remesa al laboratori secundari.   
  
Amb aixó es pretén cobrir qualsevol incidència, i es proporciona en tots els casos al peticionari els resultats d'assaig acreditats sol·licitats i dins de l'espai de temps que és habitual per a l'emissió d'aquests.   
  
2.3.Tipus de control   
  
En relació amb la finalitat o l'aplicació dels resultats dels assajos, que haja indicat en la seua sol·licitud el peticionari d'aquets, i els efectes del document que produeix el laboratori acreditat per a l'emissió dels resultats d'assaig, pot tipificar-se:   
  
2.3.1. Control de qualitat d'obra d'habitatges: si la finalitat dels assajos és el control de la qualitat de materials o elements de la construcció d'obres d'edificació d'habitatges.   
  
2.3.2. Control de qualitat d'obra: si la finalitat dels assajos és el control de la qualitat de materials, elements d'obra d'edificació o construcció en general, i s'exceptuen les d'edificació d'habitatges.   
  
2.3.3. Control de fabricació: si la finalitat dels assajos és el control de la qualitat de determinats productes elaborats en una factoria o obra.   
  
2.3.4. Estudis tècnics: si la finalitat dels assajos és la caracterització d'un element o material per a fonamentar estudis tècnics.   
  
3. Informació que s'haurà de reflectir en les actes de resultats d'assajos.   
  
3.1. Dades d'identificació del laboratori acreditat   
  
- Nom complet.   
  
- Adreça completa del laboratori.   
  
- Àrea o àrees d'acreditació en què està acreditat el laboratori expressades segons el text següent:   
  
"Laboratori d'Assajos Acreditat per la COPUT, en l'àrea: (expressió abreviada de l'àrea de control), núm. (codi de l'acreditació), per Resolució de (data), publicada en el DOGV (data), i inscrit en el RGLEA, publicada en el BOE (data)".   
  
3.2. Dades d'identificació del peticionari   
  
- Nom complet o, si és procedent, raó social.   
  
- Adreça completa.   
  
3.3. Descripció de la petició   
  
3.3.1. Modalitat de control de qualitat. S'expressarà segons el cas:   
  
(CV) - Per a control de qualitat d'obra d'habitatge, i indicació de la direcció completa de l'obra i denominació d'aquesta.   
  
(CO) - Per a control de qualitat d'obra de construcció, i indicació de la direcció completa de l'obra i denominació d'aquesta.   
  
(CF) - Per a control de qualitat de fabricació, i indicació de la direcció completa de la factoria i nom de la fàbrica.   
  
(ET) - Per a estudis tècnics, i indicació de la direcció completa de l'obra o l'edifici i la denominació d'aquesta, si és el cas.   
  
3.3.2. Modalitat de mostratge. S'expressarà segons el cas:   
  
(ML) - Per a mostratge pel laboratori, i indicació de la norma de mostratge o procediment intern del laboratori, reconegut per l'Organisme Acreditador.   
  
(MP) - Per a mostra proporcionada pel peticionari, si és el cas.   
  
(AM) - En cas d'activitat sense mostra, i indicació de la norma d'assaig o prova a realitzar "in situ", i si s'han efectuat de conformitat amb un pla o projecte de prova proporcionat pel peticionari o direcció facultativa de l'obra, o pel mateix laboratori, si és procedent.   
  
3.3.3. Codi d'identificació de la mostra o activitat.   
  
El codi serà numèric o alfanumèric que servirà aquest de comptador diari del llibre de registre de mostres i activitats del laboratori.   
  
S'indicarà el codi d'identificació, unívoc, assignat pel laboratori a la mostra del material o, a la porció de material entregada pel peticionari per a assaig o, si és procedent, a l'activitat d'assaig realitzada "in situ" sobre un element de l'obra.   
  
3.3.4. Identificació del material o l'element d'obra objecte dels assajos. S'expressarà segons el cas:   
  
- Designació del material conforme a la norma, si aixó és possible.   
  
- Quantitat en les unitats apropiades.   
  
- Estat i, si és procedent, preparació requerida.   
  
- En cas d'assajos "in situ", circumstància de l'assaig o prova en l'obra, amb indicació de la seua amplitud i localització en la mateixa.   
  
3.3.5. Data de registre de la mostra o activitat.   
  
Data en què el laboratori acreditat assigna el codi d'identificació de la mostra o inici de l'activitat i procedeix al registre en el llibre.   
  
3.4. Descripció dels assajos   
  
En el cas general d'assajos normalitzats bastarà indicar la norma d'assaig pel seu títol, nombre i any d'edició. En la resta dels casos, haurà d'indicar-se el procediment complet d'assaig utilitzat pel laboratori en l'execució dels assajos.   
  
3.5. Resultats dels assajos   
  
a) Amb l'epígraf "resultats dels assajos", es traslladaran únicament aquelles dades de resultats indicats específicament com a tals en la corresponent norma d'assaig.   
  
En els casos d'actes de resultats en les que tots els assajos realitzats sobre una mateixa mostra pertanguen a una mateixa àrea tècnica de control en què el laboratori estiga acreditat, els resultats es disposaran davall l'epígraf "resultats d'assajos" acreditats.   
  
En tots els casos, els resultats dels assajos s'expressaran en la forma, ordre, unitats, precisió, i incertesa de les mesures si és procedent, indicades en la corresponent norma d'assaig, i s'utilitza el format allí indicat, si així l'expressara la norma.   
  
S'indicaran, així mateix, les dates de terminació dels assajos.   
  
b) En el cas que el laboratori acreditat considerara necessària la inclusió de més informació sobre dades dels assajos, aquesta s'indicarà a continuació amb l'epígraf "dades complementàries d'assaig".   
  
3.6. Observacions   
  
Aquest apartat de l'acta s'utilitzarà exclusivament per a indicar les incidències o anomalies que hagen pogut produir-se durant l'execució dels assajos, o en els resultats.   
  
3.7. Responsables de l'acta de resultats d'assaig   
  
a) Al final de l'acta, subscrivint el total dels continguts d'aquesta, figuraran amb el seu nom i firmaran, el tècnic titulat responsable de l'execució dels assajos i el director del laboratori acreditat. Precedint a les firmes, s'indicarà el lloc i la data en què s'ha produït la firma de l'acta.   
  
b) Les firmes de l'acta i de la primera cópia per al peticionari seran originals, no substituïbles per impressió mitjançant segell o un altre procediment.   
  
c) Les actes de resultats d'assajos podran estendre's en uns o més fulls numerats i amb referència al nombre total de pàgines. En tots els fulls figurarà, a més, el codi d'identificació assignat pel laboratori acreditat per a l'acta de resultats d'assajos.   
  
d) No s'inclouran en les actes de resultats d'assajos, dictàmens, informes o conclusions derivats dels resultats d'assajos.   
  
e) En tota acta de resultats d'assajos haurà de figurar la declaració que els resultats només afecten el material o l'element d'obra assajat.   
  
f) En tota acta de resultats d'assajos haurà de figurar la prohibició de la seua reproducció parcial o total sense l'aprovació per escrit del laboratori acreditat.   
  
Tercera. Llibres de registres (complementa l'article 9. Registre d'assajos i arxius).   
  
Qualsevol laboratori acreditat disposarà d'un sistema de dades en relació amb els registres d'assajos, ordenat en dos únics llibres. El Llibre de Mostres i Activitats i el Llibre d'Actes de Resultats d'Assajos, independentment de les àrees en què estiga acreditat.   
  
1. Condicions generals   
  
1.1. Els dos llibres de dades dels registres d'assajos estaran actualitzats permanentment i podran ser verificats, en qualsevol moment, per l'Organisme Acreditador.   
  
Estos dos llibres contindran les dades dels registres del laboratori per anys naturals.   
  
1.2. El Llibre de Mostres i Activitats i el Llibre d'Actes de Resultats d'Assajos es presentaran anualment a l'organisme acreditador per al seu control, enquadernats i amb tots els seus fulls numerats, una vegada tancat l'any i abans de finalitzat el mes de març de l'any següent.   
  
Totes les línies dels registres estaran justificades sense espais en blanc.   
  
2. Llibre de Mostres i Activitats   
  
Arreplegarà exactament, en l'ordre i amb la denominació que a continuació s'indica, les següents dades de la gestió de les mostres i activitats d'assaig sense mostra del laboratori: codi de mostra o activitat, tipus de mostratge del material, data de registre, peticionari, obra/factoria, material de la mostra, dates d'utilització de la mostra, assajos a realitzar, conducció de la mostra, mostra romanent, baixa de la mostra, observacions i codis de les actes d'assaig emeses a partir de la mostra.   
  
3. Llibre d'Actes de Resultats d'Assajos.   
  
Arreplegarà exactament, de cada acta de resultats d'assajos emesa pel laboratori, en l'ordre i amb la denominació que a continuació s'indica, les dades següents: codi de l'acta, tipus de control, data de l'acta, peticionari, data de sol·licitud, codi de mostra o activitat, material assajat, assajos realitzats i observacions.   
  
4. Dades d'aquests dos llibres que seran expressats abreviadament mitjançant codis interns del mateix laboratori:   
  
- Peticionari   
  
- Obres d'edificació d'habitatge.   
  
- Obres de construcció en general, excepte habitatges   
  
- Factoria i fabricant.   
  
Les dades completes referents a aquests codis s'incorporaran al final de cada llibre ordenats en relacions independents.   
  
Quarta. Llibre d'acreditació (complementa l'article 10. Llibre d'acreditació).   
  
En qualsevol laboratori acreditat existirà un llibre de seguiment de l'acreditació, que estarà permanentment actualitzat, i aquesta és responsabilitat de la direcció del laboratori. Aquest llibre podrà ser verificat en qualsevol moment per l'Organisme Acreditador.   
  
Els continguts del llibre d'acreditació seran congruents amb els continguts dels documents del sistema de qualitat del laboratori i els seus registres, i es considera aquests associats al llibre de seguiment de l'acreditació per a la justificació del compliment de les condicions tècniques de l'acreditació.   
  
El llibre de seguiment de l'acreditació serà proporcionat per l'Organisme Acreditador per al emplenament, una vegada admesa la sol·licitud d'acreditació i iniciat l'expedient.


Còpia Permalink ELI